Nancy Pelosi , forseti fulltrúadeildar Bandaríkjaþings . Nancy Pelosi , forseti fulltrúadeildar Bandaríkjaþings , tilkynnti fimmtudaginn 5. desember að þingmenn deildarinnar myndu vinna að því að semja ákæruskjal gegn Donald Trump Bandaríkjaforseta eftir að hafa kallað á fleiri vitni við rannsókn málsins gegn honum . „ Lýðræði okkar er í húfi , “ sagði Pelosi . „ Við eigum ekki annan kost en sækja gegn forsetanum . Með gjörðum sínum hefur forsetinn brotið freklega gegn stjórnarskránni . Hann reynir að nýju að spilla kosningunum í eigin þágu . Forsetinn hefur gripið til valdníðslu , hann grefur undan þjóðaröryggi okkar og stefnir heilleika kosninga okkar í hættu . “ Perlosi gaf yfirlýsingu sína daginn eftir að þrír fræðimenn á sviði lögfræði sögðu bandarískum þingmönnum að þeir teldu Trump hafa gerst sekan um verk sem brytu gegn bandarísku stjórnarskránni , einn fræðimaður taldi óráð að ákæra forsetann . Pelosi fer fyrir demókrötum í fulltrúadeildinni . Hún segist hafa tekið ákvörðun sína „ með sorg í hjarta en af trausti og auðmýkt gagnvart stofnendum okkar og ást á Bandaríkjunum “ . Með ákæruferlinu ( e. impeachment ) geta þingmenn opinberlega sótt gegn embættismönnum ríkisstjórnarinnar . Demókrötum er nú kappsmál að greiða atkvæði um ákæruna fyrir jól . Fyrstu skrefin að þessu formlega ákæruferli gegn forsetanum voru stigin eftir að lýsing barst á símtali í júlí 2019 sem Trump átti við Volodíjmír Zelenskíj , forseta Úkraínu . Trump þrýsti á Zelenskíj að hefja rannsókn á Joe Biden sem berst fyrir að verða forsetaframbjóðandi demókrata gegn Trump 2020 og syni hans . Leyniþjónustunefnd fulltrúadeildarinnar kallaði fyrir sig einstaklinga sem sögðu að Trump hefði frestað afgreiðslu á hernaðarlegri aðstoð til Úkraínu þar til Zelenskíj tilkynnti að slík rannsókn væri hafin . Trump er sakaður um valdníðslu með því að setja einkahagsmuni ofar þjóðaröryggishagsmunum . Demókratar saka hann um mútur með því að stöðva greiðslu á tæplega 400 milljón dollurum í hernaðaraðstoð við Úkraínu sem þingið hafði samþykkt . Þingmenn repúblíkana gera lítið úr rannsókninni segja hana til skammar og samsæri demókrata til að bola Trump frá völdum . Stephanie Grisham , blaðafulltrúi forsetans , segir á Twitter : „ Demókratar ættu að skammast sín . “ Yfirlýsing Pelosi er í raun fyrirmæli um að dómsmálanefnd fulltrúadeildarinnar skuli hefjast handa við að semja ákæruatriðin . Þegar nefndin hefur lokið við það mun fulltrúadeild Bandaríkjaþings ræða málið og greiða atkvæði um hvort ákæra eigi forsetann . Einfaldur meirihluti í deildinni dugar til að ákveða það . Falli atkvæði með ákæru stofnar öldungadeildin til málaferla . Í stjórnarskránni er ekki tekið af skarið um hvernig staðið skuli að réttarhöldunum . Forsetum er heimilað að kalla lögfræðinga sér til varnar og leggja fram gögn og vitnisburði sér til stuðnings . Demókratar hafa meirihluta í fulltrúadeildinni en repúblíkanar í öldungadeildinni . Samþykki fulltrúadeildin ákæruna þurfa tveir þriðju öldungadeildarþingmanna að samþykkja sakfellingu og þar með embættismissi forsetans . Til þess að Trump verði sakfelldur þarf því talsverðum fjölda repúblíkana að snúast hugur gegn honum í öldungadeildinni . Talið er mjög ólíklegt að það gerist í þessu máli . Tímaramminn er óviss . Demókrötum er þó mikið í mun að ganga eins hratt til verks og verða má . Á Twitter segist Trump fagna „ sanngjörnum réttarhöldum í öldungadeildinni “ .